CELEX: 32012D0811
Language: da
Date: 2012-12-20 00:00:00
Title: Rådets afgørelse 2012/811/FUSP af 20. december 2012 om ændring af afgørelse 2010/788/FUSP om restriktive foranstaltninger over for Den Demokratiske Republik Congo

21.12.2012   
            
            
               DA
            
            
               Den Europæiske Unions Tidende
            
            
               L 352/50
            
         RÅDETS AFGØRELSE 2012/811/FUSP
   af 20. december 2012
   om ændring af afgørelse 2010/788/FUSP om restriktive foranstaltninger over for Den Demokratiske Republik Congo
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Union, særlig artikel 29, og
   ud fra følgende betragtninger:
   
               (1)
            
            
               Rådet vedtog den 20. december 2010 afgørelse 2010/788/FUSP (1), om indførelse af restriktive foranstaltninger over for Den Demokratiske Republik Congo.
            
         
               (2)
            
            
               De Forenede Nationers Sikkerhedsråd resolution (UNSCR) 2078 (2012) af 28. november 2012 ændrede kriterierne for udpegelsen af de personer og enheder, som skal være omfattet af de restriktive foranstaltninger, der er fastlagt i punkt 9 og 11 i UNSCR 1807 (2008).
            
         
               (3)
            
            
               UNSCR 2078 (2012) tilføjede også en yderligere undtagelse til foranstaltningerne i punkt 9 i UNSCR 1807 (2008).
            
         
               (4)
            
            
               Den 12. og 30. november 2012 opførte den sanktionskomité, der blev nedsat i henhold til UNSCR 1533 (2004), yderligere personer på listen over personer og enheder, der er omfattet af restriktive foranstaltninger.
            
         
               (5)
            
            
               Afgørelse 2010/788/FUSP bør ændres i overensstemmelse hermed —
            
         VEDTAGET DENNE AFGØRELSE:
   Artikel 1
   Afgørelse 2010/788/FUSP ændres således:
   
               1)
            
            
               Artikel 3 affattes således:
               »Artikel 3
               Restriktive foranstaltninger som omhandlet i artikel 4, stk. 1, og artikel 5, stk. 1 og 2, indføres over for følgende personer og i givet fald enheder, som er udpeget af Sanktionskomitéen:
               
                           —
                        
                        
                           personer eller enheder, der bryder våbenembargoen og dertil knyttede foranstaltninger som omhandlet i artikel 1
                        
                     
                           —
                        
                        
                           politiske og militære ledere af udenlandske væbnede grupper, der opererer i Den Demokratiske Republik Congo, og som hindrer afvæbning og frivillig hjemsendelse eller genbosættelse af kombattanter, der tilhører sådanne grupper
                        
                     
                           —
                        
                        
                           politiske og militære ledere af congolesiske militser, der modtager støtte fra uden for Den Demokratiske Republik Congo, og som forhindrer deres kombattanter i at deltage i afvæbnings-, demobiliserings- og reintegrationsprocessen
                        
                     
                           —
                        
                        
                           politiske og militære ledere, der opererer i Den Demokratiske Republik Congo, og som rekrutterer eller anvender børn i væbnede konflikter i strid med gældende folkeret
                        
                     
                           —
                        
                        
                           enkeltpersoner eller enheder, der opererer i Den Demokratiske Republik Congo, og som begår alvorlige krænkelser, der bl.a. er rettet mod børn eller kvinder i væbnede konflikter, herunder drab og lemlæstelse, seksuelle overgreb, bortførelse og tvangsfordrivelse
                        
                     
                           —
                        
                        
                           enkeltpersoner eller enheder, som hindrer adgangen til eller fordelingen af humanitær bistand i den østlige del af Den Demokratiske Republik Congo
                        
                     
                           —
                        
                        
                           enkeltpersoner eller enheder, som illegalt støtter væbnede grupper i den østlige del af Den Demokratiske Republik Congo gennem ulovlig handel med naturressourcer, herunder guld
                        
                     
                           —
                        
                        
                           enkeltpersoner eller enheder, der handler på vegne af eller efter instruks fra en udpeget enkeltperson eller enhed, der ejes eller kontrolleres af en udpeget enkeltperson
                        
                     
                           —
                        
                        
                           enkeltpersoner eller enheder, der planlægger, tilskynder til eller deltager i angreb mod de fredsbevarende styrker i FN's stabiliseringsmission i Den Demokratiske Republik Congo (MONUSCO).
                        
                     De pågældende personer og enheder er opført på listen i bilaget.«
            
         
               2)
            
            
               I artikel 4, stk. 3, tilføjes følgende efter litra c):
               »eller fastslår, at sådan indrejse eller transit er nødvendig for gennemførelsen af retsprocessen.«
            
         Artikel 2
   De personer, der er opført på listen i bilaget til denne afgørelse, tilføjes på listen over personer i bilaget til afgørelse 2010/788/FUSP.
   Artikel 3
   Denne afgørelse træder i kraft på dagen for offentliggørelsen i Den Europæiske Unions Tidende.
   
      Udfærdiget i Bruxelles, den 20. december 2012.
      
         
            På Rådets vegne
         
         E. FLOURENTZOU
         
            Formand
         
      
   
   
      (1)  EUT L 336 af 21.12.2010, s. 30.
   
      BILAG
      
         PERSONER OMHANDLET I ARTIKEL 2
      
      
                  Navn
               
               
                  Alias
               
               
                  Fødselsdato/fødested
               
               
                  Identificerende oplysninger
               
               
                  Begrundelse
               
               
                  Udpegningsdato
               
            
                  MAKENGA, Sultani
               
               
                  Oberst Sultani Makenga
                  Emmanuel Sultani Makenga
               
               
                  25. december 1973
                  Rutshuru, Den Demokratiske Republik Congo
               
               
                  Congoleser
                  Militær leder af Mouvement du 23 Mars (M23) gruppen, der opererer i Den Demokratiske Republik Congo.
               
               
                  Sultani Makenga er militær leder af Mouvement du 23 Mars (M23) gruppen, der opererer i Den Demokratiske Republik Congo (DRC). Som leder af M23 (også kaldet Congos Revolutionære Hær) har Sultani Makenga begået og er ansvarlig for alvorlige krænkelser af folkeretten, der bl.a. er rettet mod kvinder og børn i væbnede konflikter, herunder drab og lemlæstelse, seksuelle overgreb, bortførelse og tvangsfordrivelse. Han har også været ansvarlig for krænkelser af folkeretten i forbindelse med M23's rekruttering eller udnyttelse af børn i væbnede konflikter i DRC. M23 har under ledelse af Sultani Makenga begået omfattende grusomheder mod civilbefolkningen i DRC.
                  Ifølge vidnesbyrd og rapporter har militante grupper under ledelse af Sultani Makenga begået voldtægter af kvinder og børn, hvoraf nogle ikke var mere end 8 år, i hele Rutshuruterritoriet som led i deres politik for at konsolidere deres kontrol i Rutshuruterritoriet. Under Makengas ledelse har M23 i vidt omfang tvangsrekrutteret børn i DRC og i regionen og har dræbt, lemlæstet og såret snesevis af børn. Mange af de tvangsrekrutterede børn har været under 15 år gamle. Det forlyder også, at Makenga har modtaget våben og materiel i tilknytning hertil i modstrid med de foranstaltninger, som DRC har truffet i forbindelse med våbenembargoen, herunder nationale forordninger om import og besiddelse af våben og materiel i tilknytning hertil. Makengas handlinger som leder af M23 har omfattet alvorlige krænkelser af folkeretten og forbrydelser mod civilbefolkningen i DRC, hvilket har forværret situationen med hensyn til manglende sikkerhed, fordrivelse og konflikt i regionen.
               
               
                  12.11.2012
               
            
                  NGARUYE WA MYAMURO, Baudoin
               
               
                  Oberst Baudoin NGARUYE
               
               
                  1978
                  Lusambo, Luberoområdet, Den Demokratiske Republik Congo.
               
               
                  Militær leder af Mouvement du 23 Mars (M23).
                  FARDC ID: 1-78-09-44621-80
               
               
                  I april 2012 ledede Ngaruye det tidligere CNDP's mytteri, kendt som Mouvement du 23 Mars (M23), under ledelse af general Ntaganda. Han er i øjeblikket den tredje højest rangerende militære øverstbefalende i M23. Ekspertgruppen for DRC anbefalede tilbage i 2008 og 2009, at han opføres på listen. Han er ansvarlig for og har begået alvorlige krænkelser af menneskerettighederne og af folkeretten. Han har rekrutteret og trænet hundredvis af børn mellem 2008 og 2009 og hen imod slutningen af 2010 for M23. Han har begået drab, lemlæstelser og bortførelser, ofte rettet mod kvinder. Han er ansvarlig for henrettelser og tortur af desertører fra M23. I 2009 gav han i FARDC ordre til at dræbe alle mænd i landsbyen Shalio i Walikale. Han uddelte også våben, ammunition og lønninger i Masisi og Walikale under direkte ordre fra Ntaganda. I 2010 stod han for tvangsfordrivelsen og ekspropriationen af befolkningsgrupper i Lukopfuområdet. Han har også i vidt omfang været involveret i kriminelle net i FARDC, hvor han tjente på handelen med mineraler, hvilket førte til spændinger og vold med oberst Innocent Zimurinda i 2011.
               
               
                  30.11.2012
               
            
                  KAINA, Innocent
               
               
                  Oberst Innocent KAINA
                  »India Queen«
               
               
                  Bunagana, Rutshuruterritoriet, Den Demokratiske Republik Congo.
               
               
                   
               
               
                  Innocent Kaina er i øjeblikket sektorleder i Mouvement du 23 Mars (M23). Han er ansvarlig for og har begået alvorlige krænkelser af folkeretten og menneskerettighederne. I juli 2007 fandt militærdomstolen ved garnisonen i Kinshasa Kaina skyldig i forbrydelser mod menneskeheden, begået i Ituridistriktet mellem maj 2003 og december 2005. Han blev løsladt i 2009 som led i fredsaftalen mellem den congolesiske regering og CNDP. I FARDC var han i 2009 skyldig i henrettelser, bortførelser og lemlæstelser i Masisi-territoriet. Som øverstbefalende under ledelse af general Ntaganda indledte han det tidligere CNDP's mytteri i Rutshuruterritoriet i april 2012. Han sørgede for, at oprørerne kom sikkert ud af Masisi. Mellem maj og august 2012 havde han ansvaret for rekrutteringen og træningen af over 150 børn til M23-oprøret og skød de drenge, der forsøgte at flygte. I juli 2012 rejste han til Berunda og Degho med henblik på mobiliserings- og rekrutteringsaktiviteter for M23.
               
               
                  30.11.2012